Μητροπολίτης Μεθόδιος Φούγιας

Ο Μητροπολίτης Μεθόδιος (κατά κόσμον Ιωάννης Φούγιας, Αρχαία Φενεός Κορινθίας, 14 Σεπτεμβρίου 1924 - Αθήνα, 6 Ιουλίου 2006) ήταν Έλληνας Ορθόδοξος θεολόγος, συγγραφέας και ιεράρχης, ο οποίος διετέλεσε διαδοχικά, Μητροπολίτης Αξώμης από το 1968 έως το 1979, Αρχιεπίσκοπος Θυατείρων και Μεγάλης Βρετανίας από το 1979 έως το 1988 και τέλος, Μητροπολίτης Πισιδίας από το 1988 έως τον θάνατό του το 2006.

 Βιογραφικά στοιχεία 
Ο κατά κόσμον Ιωάννης Φούγιας γεννήθηκε στο ορεινό χωριό Καλύβια Κορινθίας (σήμερα Αρχαία Φενεός) στις 14 Σεπτεμβρίου 1924. Είχε τρία αδέρφια, τον Κωνσταντίνο, τη Μαριγώ (1928–2017) και τον Παναγιώτη, Δρ. Φιλ. (1931). Την εγκύκλια παιδεία του έλαβε στο δημοτικό σχολείο του χωριού του και στο γυμνάσιο Λεβιδίου Αρκαδίας. Το 1943 μπήκε με εξετάσεις στη Νομική Σχολή του Πανεπιστημίου Αθηνών αλλά δεν φοίτησε λόγω των δύσκολων συνθηκών της Γερμανικής κατοχής.

Το 1945, χάρις στο προσωπικό ενδιαφέρον του Αρχιεπισκόπου και αντιβασιλέα Δαμασκηνού, έγινε δεκτός στην Ιερά Μονή Πεντέλης, όπου εκάρη μοναχός με το όνομα Μεθόδιος. Το 1946 εισήλθε μετά από επιτυχείς εξετάσεις στην Θεολογική Σχολή του Πανεπιστημίου Αθηνών, από όπου αποφοίτησε το 1952.

Στις 15 Δεκεμβρίου 1947 χειροτονήθηκε διάκονος από τον Επίσκοπο Ταλαντίου Βασίλειο. Μετά από υπόδειξη του Αρχιεπισκόπου και αντιβασιλέα Δαμασκηνού και τη συγκατάθεση του Πατριάρχη Αλεξανδρείας Χριστοφόρου Β΄ κατατάχθηκε στις τάξεις του κλήρου του Πατριαρχείου Αλεξανδρείας υπηρετώντας στο Μετόχι του Πατριαρχείου στην Αθήνα. Παράλληλα υπηρετούσε τη θητεία του στον Ελληνικό στρατό, από το 1946 έως το 1950.

Ακριβώς τρία χρόνια μετά την χειροτονία του σε διάκονο, στις 15 Δεκεμβρίου 1950 χειροτονήθηκε πρεσβύτερος και έλαβε το οφφίκιο του αρχιμανδρίτη στο Μετόχι του Πατριαρχείου Αλεξανδρείας στην Αθήνα από τον Μητροπολίτη πρώην Νευροκοπίου Γεώργιο, αποκρισάριο του Πατριαρχείου. Το 1951 διορίστηκε ιερατικώς προϊστάμενος στην Ελληνική Κοινότητα του Μονάχου της τότε Δυτικής Γερμανίας. Παρακολούθησε μαθήματα ιστορίας από τους βυζαντινολόγους F. Dοlger και H.G. Beck. To 1954 διορίστηκε αρχιγραμματέας της Ιεράς Συνόδου του Πατριαρχείου Αλεξανδρείας, θέση την οποία διατήρησε μέχρι το 1956. Από το 1958 μέχρι το 1960 ήταν πρωτοσύγκελλος της Ιερά Μητροπόλεως Αξώμης και καθηγητής του Ελληνικού Σχολείου της Αμπέμπα στην Αιθιοπία.

Κατόπιν, εκλήθη από τον Αρχιεπίσκοπο Θυατείρων Αθηναγόρα για να γίνει βοηθός επίσκοπος του στην περιοχή της Δυτικής Γερμανίας, ωστόσο αρνήθηκε την προαγωγή του και προτίμησε την συνέχιση των πανεπιστημιακών του σπουδών. Παρακολούθησε στο Πανεπιστήμιο του Μάντσεστερ μαθήματα Εκκλησιαστικής Ιστορίας και ανακηρύχθηκε διδάκτωρ Φιλοσοφίας του ιδίου Πανεπιστημίου. Από το 1960 έως το 1966 ήταν εφημέριος στο Μάντσεστερ και είχε την επιστασία των ορθόδοξων ενοριών της Βόρειας Αγγλίας, κάτι που του επέτρεψε να δημιουργήσει νέες Ελληνικές κοινότητες και σχολεία.Greek Orthodox Community of Leeds and Surrounding Districts-Brief History 

Κατόπιν, επέστρεψε στην Ελλάδα και διορίστηκε Α΄ Γραμματέας της Ιεράς Συνόδου της Εκκλησίας της Ελλάδος μέχρι το φθινόπωρο του 1967. Από τον Οκτώβριο του 1966 μέχρι τον Φεβρουάριο του 1967 υπηρέτησε ως εφημέριος στον Ιερό Ναό Παναγίας Φανερωμένης Χολαργού.Ιερός Ναός Παναγίας Φανερωμένης Χολαργού-Οι Ιερείς του Ναού μας

Στις 29 Νοεμβρίου 1968 χειροτονήθηκε Μητροπολίτης Αξώμης από τον Πατριάρχη Αλεξανδρείας Νικόλαο ΣΤ΄. Η ενθρόνισή του θα γίνει στον καθεδρικό ναό του Αγίου Φρουμεντίου της Αντίς Αμπέμπα. Κατά τη διάρκεια της θητείας του έκανε την έδρα του διορθόδοξο και διεκκλησιαστικό κέντρο.

Στις 9 Οκτωβρίου 1979 εντάχθηκε στην δικαιοδοσία του Οικουμενικού Πατριαρχείου και εξελέγη Αρχιεπίσκοπος Θυατείρων και Μεγάλης Βρετανίας, θέση στην οποία παρέμεινε μέχρι τις 16 Απριλίου 1988, οπότε τέθηκε σε διαθεσιμότητα. 

Στις 12 Μαρτίου 1991 εξελέγη Μητροπολίτης Πισιδίας, υπέρτιμος και έξαρχος Σίδης, Μυρέων και Ατταλείας. Έκτοτε, ζούσε στην Αθήνα.

Απεβίωσε στην Αθήνα στις 6 Ιουλίου 2006, σε ηλικία 81 ετών.Ἑπισκοπικός Κατάλογος Μητροπόλεως Πισιδίας

 Έργα του 
Υπήρξε συγγραφέας πολλών εκκλησιαστικών και θεολογικών βιβλίων.

Το ελληνικό υπόβαθρο του ευρωπαϊκού πολιτισμού. Οι ελληνικές ρίζες της ΕυρώπηςΕκδοτικός Οίκος Α. Α. Λιβάνη, Αθήνα, 1999
Θεολογικαί και Ιστορικαί μελέται:Συλλογή ποικίλων δημοσιευμάτων και μη /Μητροπολίτου Μεθοδίου Φούγια
Θεολογικαί και Ιστορικαί μελέται: Theological and historical studies: Συλλογή δημοσιευμάτων και μη Σύμμικτα εκκλησιαστικά /Μητροπολίτου Μεθοδίου Φούγια
Εκκλησία και Θεολογία
Το ελληνικό υπόβαθρο του Χριστιανισμού, εκδ. Αποστολική Διακονία της Εκκλησίας της Ελλάδος, [χ.χ.]
Το ελληνικό υπόβαθρο του Ισλαμισμού
Ιστορία της Αποστολικής Εκκλησίας της Κορίνθου, εκδ.Α. Α. Λιβάνη,Αθήνα, 1997
Ορθοδοξία, Ρωμαιο-καθολικισμός, Αγγλικανισμός
Η ελληνιστική ιουδαϊκή παράδοση
Ελληνισμός και ιουδαϊσμός, Εκδοτικός Οίκος Α. Α. Λιβάνη, Αθήνα, 1995
Εκ βαθέων εξομολόγηση Μεθοδίου Φούγια αρχιεπισκόπου Θυατείρων και Μεγ. Βρεταννίας 1979-1988 Στο πλαίσιο ενός διαλόγου με τον Αλέκο Στ. Παπαδόπουλο: Χωρίς προκαταλήψεις και δίχως σκοπιμότητες, εκδ. Επτάλοφος, Αθήνα, 2005
''Η εκκλησιαστική αντιπαράθεσις Ελλήνων και Λατίνων. Από της εποχής του Μεγάλου Φωτίου μέχρι της συνόδου της Φλωρεντίας 858-1439, εκδ. Αποστολική Διακονία της Εκκλησίας της Ελλάδος, Αθήνα, 1994.

Παραπομπές

 Εξωτερικοί σύνδεσμοι 
Η ΙΕΡΑΡΧΙΑ ΤΟΥ ΘΡΟΝΟΥ ΤΟΥ ΟΙΚΟΥΜΕΝΙΚΟΥ ΠΑΤΡΙΑΡΧΕΙΟΥ 
Αρχιεπισκοπή Θυατείρων και Μεγάλης Βρεταννίας-Ιστορία  Σύντομο βιογραφικό  
Ιερός Ναός Παναγίας Φανερωμένης Χολαργού-Οι Ιερείς του Ναού μας 

Μεθοδιος
Μεθοδιος
Μεθοδιος
Κατηγορία:Έλληνες εκκλησιαστικοί συγγραφείς